Kommissionens forordning (EF) nr. 654/2001

af 30. marts 2001

om maksimumsbeløbet for udligningsstøtten for de væsentlige revalueringer af pund sterling og den svenske krone i 2000

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(1), særlig artikel 4, stk. 2, og

ud fra følgende betragtninger:

(1) En væsentlig revaluering som defineret i artikel 1, litra f), i forordning (EF) nr. 2799/98 fandt sted i 2000 for pund sterling og den svenske krone.

(2) I forordning (EF) nr. 2799/98 bestemmes det, at medlemsstaterne kan tildele støtte til landbrugerne som udligning for en væsentlig revaluering. Denne støtte skal ydes på de vilkår, som er beskrevet i nævnte forordning og i Kommissionens forordning (EF) nr. 2808/98 af 22. december 1998 om gennemførelsesbestemmelser for den agromonetære ordning for euroen i landbrugssektoren(2), senest ændret ved forordning (EF) nr. 2452/2000(3).

(3) Maksimumsbeløbene for den første rate af udligningsstøtten fastsættes i overensstemmelse med artikel 4 i forordning (EF) nr. 2799/98.

(4) I henhold til den nævnte artikels stk. 3 og stk. 6, litra a), skal ovennævnte beløb nedsættes eller annulleres i en given sektor, såfremt den gennemsnitlige markedspris for den pågældende medlemsstat er højere end eller lig med gennemsnittet af markedspriserne i de medlemsstater, hvor der i samme periode ikke fandt en væsentlig revaluering sted. Disse betingelser er ikke opfyldt for oksekødssektoren, kornsektoren og mælkesektoren i de pågældende to lande. Derfor kan ovennævnte beløb ikke tilpasses.

(5) I medfør af stk. 3 og 6, litra b), i samme artikel 4 kan beløbet for en eller flere rater nedsættes, hvis det konstateres, at situationen på datoen for en væsentlig revaluering i forhold til de udløsende begivenheder i den pågældende sektor ikke gør det muligt at konkludere, at nævnte revaluering har haft virkning for hele den pågældende periode. Denne betingelse er opfyldt i sukkersektoren, for hvilken den reelt anvendte sats for produktionsåret 2000/01 endnu ikke kendes. Der skal derfor ligeledes ske en fastsættelse af de maksimumsbeløb for første rate, der omhandles i artikel 4, stk. 6, næstsidste afsnit, i forordning (EF) nr. 2799/98, og som er grundlaget for beregningen af den anden og den tredje rate, der ville være blevet fastsat, hvis førnævnte litra b) ikke var blevet anvendt.

(6) Det er ligeledes nødvendigt at fastlægge den periode, der omhandles i artikel 8, stk. 1, første afsnit, i forordning 2808/98. Denne periode skal ligge forud for udligningsstøtten.

(7) De i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

I Det Forenede Kongerige andrager maksimumsbeløbet for første rate af den udligningsstøtte, der omhandles i artikel 4, stk. 3, i forordning (EF) nr. 2799/98, 224,12 mio. EUR for den væsentlige revaluering, der fandt sted i 2000.

Det maksimumsbeløb, der omhandles i artikel 4, stk. 6, næstsidste afsnit, i forordning (EF) nr. 2799/98, og som er grundlaget for beregningen af anden og tredje rate af udligningsstøtten, er på 235,35 mio. EUR for den væsentlige revaluering, der fandt sted i 2000.

Artikel 2

I Sverige andrager maksimumsbeløbet for første rate af den udligningsstøtte, der omhandles i artikel 4, stk. 3, i forordning (EF) nr. 2799/98, 11,12 mio. EUR for den væsentlige revaluering, der fandt sted i 2000.

Det maksimumsbeløb, der omhandles i artikel 4, stk. 6, næstsidste afsnit i forordning (EF) nr. 2799/98, og som er grundlaget for beregningen af anden og tredje rate af udligningsstøtten, er på 11,84 mio. EUR for den væsentlige revaluering, der fandt sted i 2000.

Artikel 3

Den periode, der er omhandlet i artikel 8, stk. 1, første afsnit, i forordning (EF) nr. 2808/98, slutter senest den 31. december 2000.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. marts 2001.

På Kommissionens vegne

Franz Fischler

Medlem af Kommissionen

(1) EFT L 349 af 24.12.1998, s. 1.

(2) EFT L 349 af 24.12.1998, s. 36.

(3) EFT L 282 af 8.11.2000, s. 9.